
Ղեկավարվելով Հաշվեքննիչ պալատի մասին Հայաստանի Հանրապետության օրենքի 10-րդ հոդվածի 1-ին մասի 24-րդ կետով և 53-րդ հոդվածի 5-րդ մասով` Հաշվեքննիչ պալատը

Ո Ր Ո Շ ՈՒ Մ  Է`

1. Սահմանել ծառայողական քննություն նշանակելու և անցկացնելու կարգը` համաձայն հավելվածի։

Հավելված
Հաշվեքննիչ պալատի 2025 թվականի
 փետրվարի 27-ի № 18-Լ որոշման
 
Կ Ա Ր Գ
ԾԱՌԱՅՈՂԱԿԱՆ ՔՆՆՈՒԹՅՈՒՆ ՆՇԱՆԱԿԵԼՈՒ ԵՎ ԱՆՑԿԱՑՆԵԼՈՒ

1. ԸՆԴՀԱՆՈՒՐ ԴՐՈՒՅԹՆԵՐ

1. Սույն իրավական ակտով սահմանվում է Հաշվեքննիչ պալատի ծառայողի (այսուհետ՝ ծառայող) նկատմամբ ծառայողական քննություն նշանակելու և անցկացնելու կարգը (այսուհետ՝ կարգ), ինչպես նաև դրա հետ կապված այլ հարաբերություններ:
2. Սույն կարգի գործողությունը տարածվում է նաև հաշվեքննողների գործողությունների կամ անգործության դեմ բերված բողոքների ուսումնասիրման հետ կապված հարաբերությունների վրա։
3. Սույն կարգի գործողությունը չի տարածվում Հաշվեքննիչ պալատում ինքնավար պաշտոն զբաղեցնող անձանց հետ կապված հարաբերությունների վրա։
4. Ծառայողական քննության խնդիրն է ապահովել՝
1) «Հաշվեքննիչ պալատի մասին» և «Հանրային ծառայության մասին» օրենքներով սահմանված սկզբունքների իրականացումը.
2) ծառայողի գործունեությանն առնչվող և (կամ) աշխատանքային հարաբերությունների մասով առաջացած խնդիրների պարզաբանումը.
3) ծառայողի կողմից կատարված կարգապահական, վարքագծի և (կամ) շահերի բախման կանոնները, նվերներ ընդունելու արգելքը խախտելու և (կամ) հանրային ծառայողի նկատմամբ կիրառվող այլ սահմանափակումները չպահպանելու յուրաքանչյուր դեպքի (այսուհետ՝ խախտում) բացահայտումը.
4) խախտումների կանխարգելումը և դրանց առաջացմանը նպաստող պայմանների վերացումը.
5) ծառայողի՝ սույն կարգով նախատեսված դեպքերում` իրավունքների մինչդատական պաշտպանությունը.
6) ծառայողական քննությամբ պարզաբանման ենթակա հարցերի ժամանակին, լրիվ, բազմակողմանի և օբյեկտիվ պարզաբանումը և բացահայտումը։
5. Ծառայողական քննությամբ պարզաբանման ենթակա հանգամանքներն են`
1) ծառայողի կողմից խախտում  թույլ տալու հիմնավորվածությունը.
2) այլ անձանց առնչությունն առերևույթ խախտման դեպքին.
3) ծառայողական քննություն նշանակելու վերաբերյալ՝ հանրային իշխանության մարմիններից, իրավաբանական և ֆիզիկական անձանցից ստացված գրության, դիմումի (բողոքի) կամ զանգվածային լրատվության միջոցներում հրապարակումների հիմնավորվածությունը.
4) խախտումների առաջացմանը նպաստող պայմանները։
6. Ծառայողական քննության նախապատրաստման, անցկացման և փաստաթղթաշրջանառության հետ կապված աշխատանքներն ապահովում է Հաշվեքննիչ պալատի աուդիտի, էթիկայի և որակի հսկողության կոմիտեների գործունեությունն ապահովող ստորաբաժանումը։
7. Ծառայողական քննության փաստաթղթաշրջանառությունն իրականացվում է Հաշվեքննիչ պալատի 2022 թվականի հուլիսի 27-ի «Հաշվեքննիչ պալատի գործավարության կարգը հաստատելու և Հաշվեքննիչ պալատի 2019 թվականի ապրիլի 30-ի № 10/1 որոշումն ուժը կորցրած ճանաչելու մասին» № 163-Լ որոշմամբ սահմանված կարգով, եթե սույն կարգով այլ բան նախատեսված չէ։
8. Գաղտնիության ռեժիմի ապահովման խախտումների դեպքում, ինչպես նաև գաղտնիք պարունակող տեղեկությունների հետ առնչվող ծառայողական քննությունն անցկացվում է տվյալ գաղտնիքի համար օրենսդրությամբ սահմանված պահանջներին համապատասխան:
 
2. ԾԱՌԱՅՈՂԱԿԱՆ ՔՆՆՈՒԹՅՈՒՆ ՆՇԱՆԱԿԵԼՈՒ ԴԵՊՔԵՐԸ, ՀԻՄՔԵՐԸ ԵՎ ՓՈՒԼԵՐԸ
 
9. Ծառայողական քննությունը նշանակվում է ծառայողի կողմից ծառայողական պարտականություններն անհարգելի պատճառով չկատարելու և (կամ) ոչ պատշաճ կատարելու և (կամ) ծառայողական լիազորությունները վերազանցելու և (կամ) աշխատանքային կարգապահական ներքին կանոնները խախտելու և (կամ) ծառայողի վարքագծի կանոնները խախտելու և (կամ) ծառայողի նկատմամբ կիրառվող այլ սահմանափակումները չպահպանելու և (կամ) շահերի բախման կանոնները, նվերներ ընդունելու արգելքը խախտելու դեպքերում, ինչպես նաև ծառայողի գործունեությանն առնչվող և (կամ) աշխատանքային հարաբերությունների հետ կապված հարցերի պարզաբանման դեպքերում:
10. Ծառայողական քննություն նշանակելու հիմքերն են՝
1) Հաշվեքննիչ պալատի նախագահի նախաձեռնությունը․
2) Հաշվեքննիչ պալատի միջնորդությունը․
3) Հաշվեքննիչ պալատի անդամի միջնորդությունը․
4) Հաշվեքննիչ պալատի գլխավոր քարտուղարի միջնորդությունը․
5) Հաշվեքննիչ պալատի կառուցվածքային ստորաբաժանման ղեկավարի միջնորդությունը․
6) հանրային իշխանության մարմիններից, իրավաբանական և ֆիզիկական անձանցից ստացված գրությունը, դիմումը (բողոքը), զանգվածային լրատվության միջոցներում հրապարակումները, որոնք, ծառայողական քննություն նշանակելու համար, ներկայացվում են սույն կարգի 10-րդ կետի 2-4-րդ ենթակետերով սահմանված կարգով։
11. Անանուն, անստորագիր կամ չնույնականացվող հասցեից ստացված դիմումը, բողոքը ծառայողական քննություն նշանակելու հիմք չէ, բացառությամբ «Ազդարարման համակարգի մասին» օրենքով սահմանված կարգով ստացված հաղորդումների։
12. Ծառայողական քննությունը նշանակում է Հաշվեքննիչ պալատի նախագահը (ծառայողական քննություն նշանակող), որի վերաբերյալ ընդունում է հրաման: Հաշվեքննիչ պալատի ներքին աուդիտի ստորաբաժանման ղեկավարի նկատմամբ ծառայողական քննությունը նշանակվում է Հաշվեքննիչ պալատի միջնորդության հիման վրա։
13. Սույն կարգի 10-րդ կետի 2-5-րդ ենթակետերով սահմանված որևէ հիմքով ծառայողական քննություն նշանակելու վերաբերյալ միջնորդությունը պետք է ներառի տեղեկություններ՝ ծառայողական քննություն նշանակելու դեպքի և պարզաբանման ենթակա հարցերի վերաբերյալ։
14. Ծառայողական քննություն նշանակելու մասին հրամանում նշվում են՝
1) ծառայողական քննություն նշանակելու օրը, ամիսը, տարեթիվը,
2) ծառայողական քննություն նշանակելու հիմքը, դեպքը և պարզաբանման ենթակա հարցերը,
3) ծառայողական քննություն անցկացնողի մասին տվյալները,
4) ծառայողական քննությանն առնչվող այլ անհրաժեշտ տեղեկություն:
15. Ծառայողական քննությունն անց է կացնում Հաշվեքննիչ պալատի էթիկայի կոմիտեն (ծառայողական քննություն անցկացնող)՝ Հաշվեքննիչ պալատի նախագահի առաջարկությամբ:
16. Ծառայողական քննության փուլերն են՝
1) ծառայողական քննության նշանակումը (ծառայողական քննության սկիզբը).
2) ծառայողական քննության անցկացումը և ավարտումը.
3) մասնակիցների կողմից ծառայողական քննության նյութերին ծանոթացումը.
4) ծառայողական քննության արդյունքների հիման վրա համապատասխան եզրակացության կազմումը և այն ներկայացնելը.
5) ծառայողական քննության արդյունքների հիման վրա որոշման կայացումը, եթե օրենքով այլ բան նախատեսված չէ:
 
3. ԾԱՌԱՅՈՂԱԿԱՆ ՔՆՆՈՒԹՅԱՆ ՄԱՍՆԱԿԻՑՆԵՐԸ, ՄԱՍՆԱԿԻՑՆԵՐԻ ԻՐԱՎԱԿԱՆ ՎԻՃԱԿԸ
 
17. Ծառայողական քննության մասնակիցներն են՝
1) ծառայողական քննություն նշանակողը (կողմ)՝ Հաշվեքննիչ պալատի նախագահը.
2) ծառայողը (կողմ), ում նկատմամբ նշանակված է ծառայողական քննությունը.
3) ծառայողական քննություն անցկացնողը՝ Հաշվեքննիչ պալատի էթիկայի կոմիտեն.
4) ծառայողական քննությանը մասնակցող այլ անձ, ով կարող է առնչություն ունենալ ծառայողական քննության հետ (այսուհետ՝ այլ անձ):
18. Ծառայողական քննություն նշանակողի լիազորություններն են՝
1) ծառայողական քննություն նշանակելը.
2) անհրաժեշտության դեպքում հիմնավորումներ, փաստաթղթեր ներկայացնելը.
3) ծառայողական քննության ընթացքին տեղեկանալը.
4) ծառայողական քննության նյութերը միավորելը կամ առանձնացնելը և դրանց հիման վրա նոր ծառայողական քննություն նշանակելը.
5) անհրաժեշտության դեպքում, ծառայողական քննության արդյունքների հիման վրա, ծառայողական քննության վերաբերյալ համապատասխան որոշումներ կայացնելը, այդ թվում՝ ծառայողական քննությունը կասեցնելու և (կամ) վերսկսելու և (կամ) դադարեցնելու մասին։ Սույն ենթակետում նշված որոշումը, երկու աշխատանքային օրվա ընթացքում, սահմանված կարգով տրամադրվում է ծառայողական քննություն անցկացնողին և ծառայողին.
6) ծառայողական քննություն անցկացնողի միջնորդությամբ՝ համապատասխան մարմնիններից և կազմակերպություններից փաստաթղթեր, նյութեր, տվյալներ պահանջելը։
19. Ծառայողական քննություն անցկացնողը, սույն կարգով սահմանված դեպքերում և ընթացակարգով, լիազորված է՝
1) օրենքով և սույն կարգով սահմանված ժամկետներում և դրույթներին համապատասխան՝ անցկացնել լրիվ, բազմակողմանի և օբյեկտիվ ծառայողական քննություն՝ կատարված գործողություններին տալով համապատասխան փաստաթղթային ձևակերպում.
2) համապատասխան կառուցվածքային ստորաբաժանումներից ստանալ փաստաթղթեր, նյութեր, տվյալներ, որոնք առնչվում են ծառայողական քննությանը, անհրաժեշտության դեպքում դրանք կցելով ծառայողական քննության նյութերին.
3) բացատրություն ստանալ ծառայողական քննության մասնակիցներից.
4) ուսումնասիրել և վերլուծել ծառայողական քննությանը վերաբերող նյութերը, փաստաթղթերը.
5) միջնորդել ծառայողական քննություն նշանակողին՝ ծառայողական քննությունը կասեցնելու և (կամ) վերսկսելու և (կամ) դադարեցնելու և (կամ) ծառայողական քննության նյութերը միավորելու կամ առանձնացնելու համար.
6) առաջարկություն ներկայացնել՝ խախտումների կանխարգելման և վերացման և (կամ) բարեվարքության համակարգի վերաբերյալ։
20. Ծառայողական քննություն անցկացնողը պարտավոր է՝
1) պահպանել օրենքով և սույն կարգով սահմանված ժամկետները.
2) ծառայողական քննություն նշանակողին, այդպիսի պահանջի դեպքում, ներկայացնել ծառայողական քննության նյութերը և քննության ընթացքը.
3) տեղեկացնել ծառայողական քննություն նշանակողին՝ ծառայողական քննության ընթացքում պարզված մեկ այլ առերևույթ խախտման մասին.
4) ծառայողական քննությունն ավարտելուց հետո ծառայողական քննության արդյունքների հիման վրա կազմել եզրակացություն և այն ներկայացնել կողմերին։
21. Ծառայողը, սույն կարգով սահմանված դեպքերում և ընթացակարգով, իրավունք ունի՝
1) տեղեկանալ, թե ինչի կապակցությամբ է անցկացվում ծառայողական քննությունը.
2) ծանոթանալ ծառայողական քննության նյութերին, դրանցից անել քաղվածքներ, ստանալ պատճեններ․
3) ստանալ ծառայողական քննության ընթացքի վերաբերյալ ընդունված իրավական ակտերը և ծառայողական քննության արդյունքների հիման վրա կազմված եզրակացությունը.
4) ծառայողական քննության կապակցությամբ ներկայացնել բացատրություն կամ հրաժարվել բացատրություն ներկայացնելուց.
5) ընդունել իր կողմից խախտում կատարելու փաստը.
6) միջնորդություն ներկայացնել՝ ծառայողական քննության նյութերում փաստաթղթեր ներառելու համար և (կամ) խախտման վերաբերյալ այլ անձից (անձանցից) բացատրություն պահանջելու վերաբերյալ։
22. Այլ անձն իրավունք ունի՝
1) ծանոթանալ ծառայողական քննության նյութերին, դրանցից անել քաղվածքներ, ստանալպատճեններ․
2) ներկայացնել բացատրություն կամ հրաժարվել բացատրություն ներկայացնելուց.
3) խախտման մասին ներկայացնել հիմնավորումներ, փաստաթղթեր.
4) միջնորդություն ներկայացնել՝ խախտման վերաբերյալ այլ անձանցից բացատրություն պահանջելու համար։
 
4. ԾԱՌԱՅՈՂԱԿԱՆ ՔՆՆՈՒԹՅԱՆ ԱՆՑԿԱՑՄԱՆ ԸՆԹԱՑՔԸ
 
23. Ծառայողական քննությունն անցկացվում է 30 օրացուցային օրվա ընթացքում, որն սկսվում է ծառայողական քննություն նշանակելու մասին հրամանը ծառայողական քննություն անցկացնողի կողմից ստանալու պահից:
24. Ելնելով ծառայողական քննության ծավալից, բարդությունից կամ այլ անհրաժեշտությունից, ծառայողական քննություն անցկացնողի առաջարկությամբ (միջնորդությամբ), ծառայողական քննություն անցկացնելու ժամկետը ծառայողական քնությունը նշանակողի կողմից կարող է երկարաձգվել՝ մինչև 30 օրով: Ծառայողական քննություն անցկացնելու ժամկետը երկարաձգելու մասին հրամանը ընդունվում է սույն կետում նշված առաջարկությունը (միջնորդությունը) ներկայացվելուց հետո՝ երկու աշխատանքային օրվա ընթացքում։
25. Ծառայողական քննության ժամկետը չերկարաձգվելու դեպքում այն շարունակվում և ավարտվում է ծառայողական քննություն նշանակելու մասին հրամանով սահմանված ժամկետում:
26. Ծառայողական քննությունն անցկացվում է ծառայողական քննություն նշանակելու մասին հրամանով սահմանված հարցերի շրջանակում հանգամանքների ստուգմամբ, համադրմամբ և պարզաբանմամբ:
27. Ծառայողական քննություն նշանակելու մասին հրամանով նախատեսված հարցերի պարզաբանման վերաբերյալ բացատրությունները ներկայացվում են ծառայողական քննություն անցկացնողի կողմից սահմանված ժամկետում։
28. Ծառայողական քննության ընթացքում, ծառայողական քննության դեպքերի շրջանակից դուրս, առերևույթ խախտում հայտնաբերելու դեպքում ծառայողական քննություն անցկացնողը դրա մասին տեղեկացնում է ծառայողական քննություն նշանակողին:
29. Ծառայողական քննության հիմքում չի կարող դրվել կամ օգտագործվել այն փաստական տվյալները, որոնք ձեռք են բերվել սպառնալիքով, խաբեությամբ կամ այլ անօրինական գործողություններով, ինչպես նաև տվյալ գործողությունը կատարելու իրավունք չունեցող անձի կողմից:
30. Ծառայողական քննության ընթացքում ձեռք բերված իրավական և փաստական հանգամանքները պետք է գնահատվեն, իսկ ծառայողի կողմից խախտում կատարելու մասին հետևությունները պետք է հաստատվեն հանգամանքների լրիվ, բազմակողմանի և օբյեկտիվ հետազոտմամբ, ծառայողական քննության ընթացքում հավաքված բավարար համապատասխան ծառայողական քննության ապացույցներով։
31. Ծառայողական քննության նյութերում հանցագործությունների և (կամ) զանցանքների հատկանիշներ հայտնաբերվելու դեպքում դրա մասին հայտնվում է համապատասխան պետական մարմիններին, և ծառայողական քննությունը կասեցվում է: Համապատասխան պետական մարմինների կողմից այդ հատկանիշները չհաստատվելու կամ դրանց հիման վրա Հայաստանի Հանրապետության օրենսդրությամբ սահմանված կարգով համապատասխան ընթացք տրվելու հիմքերի բացակայության դեպքում ծառայողական քննությունը վերսկսվում է։ Ծառայողական քննությունը կասեցվում է նաև, եթե`
1) անհնարին է տվյալ ծառայողական քննության արդյունքում ակնկալվող որոշման ընդունումը մինչև սահմանադրական, վարչական, քաղաքացիական կամ քրեական դատավարության կարգով քննվող գործով որոշում (դատական ակտ) կայացնելը.
2) ծառայողական քննության մասնակիցը բացակայում է, և ծառայողական քննություն անցկացնողն անհրաժեշտ է համարում նրա ներկայությունը` ծառայողական քննությանն առնչվող որոշ կարևոր հանգամանքներ նրանից պարզելու համար։
32. Կասեցման հիմք դարձած հանգամանքները վերանալուց հետո, բայց ոչ ուշ, քան «Հաշվեքննիչ պալատի մասին» օրենքի 53-րդ հոդվածի 1-ին մասով նախատեսված՝ կարգապահական տույժ կիրառելու համար սահմանված ժամկետը լրանալը, ծառայողական քննությունը վերսկսվում է մնացած ժամկետով:
33. Ծառայողական քննությունը դադարեցվում է, եթե՝
1) լրացել է «Հաշվեքննիչ պալատի մասին» օրենքի 53-րդ հոդվածի 1-ին մասով նախատեսված՝ կարգապահական տույժ կիրառելու համար սահմանված ժամկետը.
2) ծառայողական քննություն նշանակողը դադարեցրել է ծառայողական քննություն նշանակելու մասին հրամանի գործողությունը.
3) անձը դադարել է ծառայող համարվելուց։
34. Ծառայողական քննությունը կասեցվում, վերսկսվում, միավորվում է այլ ծառայողական քննությանը, կամ առանձնացվում է նոր ծառայողական քննության դեպք, դադարեցվում է ծառայողական քննություն նշանակողի հրամանով, որն ընդունվելուց հետո՝ երկու աշխատանքային օրվա ընթացքում, սահմանված կարգով տրամադրվում է ծառայողական քննություն անցկացնողին և ծառայողին:
 
5. ԾԱՌԱՅՈՂԱԿԱՆ ՔՆՆՈՒԹՅԱՆ ԱՎԱՐՏԸ, ԱՐԴՅՈՒՆՔՆԵՐԻ ՁԵՎԱԿԵՐՊՈՒՄԸ
 
35. Ծառայողական պարզաբանման ենթակա հանգամանքների վերաբերյալ բազմակողմանի և օբյեկտիվ հետազոտման, ինչպես նաև հավաքված բավարար համապատասխան ծառայողական քննության ապացույցների արդյունքում ծառայողական քննության անցկացումը համարվում է ավարտված:
36.  Ծառայողական քննությունն ավարտվում է ծառայողական քննություն անցկացնողի կողմից դրա մասին կողմերին հայտնելու և ծանոթանալու համար նյութերը տրամադրելու պահից, որի վերաբերյալ կազմվում է համապատասխան արձանագրություն (Ձև № 1): Ծառայողական քննության նյութերին ծանոթանալու համար  տրվում է երկու աշխատանքային օր:
37. Ծառայողական քննության նյութերը ծանոթացման համար տրամադրվում են կողմերին:
38. Ծառայողական քննության նյութերին ծանոթանալուց կամ սույն կարգի 36-րդ կետում նշված արձանագրությունն ստորագրելուց կողմի հրաժարվելու դեպքում պատճառների մասին գրառում է կատարվում արձանագրության մեջ:
39. Ծառայողական քննության նյութերին ծանոթանալուց հետո՝ երկու աշխատանքային օրվա ընթացքում, կողմերը կարող են ծառայողական քննություն անցկացնողին ներկայացնել գրավոր միջնորդություն՝ ծառայողական քննության նյութերին փաստաթղթեր և այլ փաստական տվյալներ կցելու վերաբերյալ:
40. Ծառայողական քննություն անցկացնողը մեկ աշխատանքային օրվա ընթացքում քննարկում է սույն կարգի 39-րդ կետով նախատեսված միջնորդությունը: Միջնորդության հետ լրիվ կամ մասնակիորեն համաձայն լինելու դեպքում ծառայողական քննություն անցկացնողը ծառայողական քննության մնացած ժամկետի սահմաններում, սույն կարգի պահանջների պահպանմամբ, վերսկսում, և միջնորդության համատեքստում, անց է կացնում քննություն, որի մասին գրավոր տեղեկացնում է կողմերին: Ծառայողական քննության մնացած ժամկետը չբավականացնելու դեպքում այն երկարաձգվում է սույն կարգով սահմանված ընթացակարգով և տևողությամբ, իսկ քննության ընթացքում երկարաձգված ժամկետը լրացած լինելու դեպքում միջնորդությանը ընթացք չի տրվում:
41. Միջնորդությունը լրիվ մերժելու դեպքում դրա մասին գրավոր տեղեկացվում է կողմերին:
42. Կողմերի միջնորդությունները լրիվ կամ մասնակիորեն բավարարելու և դրանց հիման վրա քննություն անցկացնելու դեպքում, անկախ այն բանից, թե ով է ներկայացրել միջնորդությունը, ծառայողական քննություն անցկացնողը կողմերին հնարավորություն է ընձեռում, սույն կարգով սահմանված ընթացակարգով, կրկին ծանոթանալու նյութերին՝ լրացված գործողությունների մասով, որի ժամանակ միջնորդություններ չեն կարող արվել:
43.  Ծառայողական քննության արդյունքներն ամփոփվում են քննության անցկացման սույն կարգով սահմանված ժամկետում (այդ թվում` նաև երկարաձգված ժամկետում)` ծառայողական քննություն անցկացնողի կողմից կազմված եզրակացությամբ:
44. Ծառայողական քննության եզրակացությունը բաղկացած է ներածական, նկարագրական-պատճառաբանական և եզրափակիչ մասերից, որոնցից՝
1) ներածական մասում շարադրվում են`
ա. եզրակացությունը կազմելու վայրը, ամսաթիվը, ամիսը, տարին,
բ. ծառայողական քննություն անցկացնող անձի (անձանց) տվյալները (անունը, ազգանունը, պաշտոնը),
գ․ ծառայողի տվյալները (անունը, ազգանունը, պաշտոնը), որի նկատմամբ նշանակվել է ծառայողական քննությունը,
դ․ ծառայողական քննությունն սկսելու և ավարտելու ժամկետները, 
2) նկարագրական-պատճառաբանական մասում շարադրվում են՝
ա. ծառայողական քննություն նշանակելու հիմքը, դեպքերը և պարզաբանման ենթակա հարցերը,
բ.ծառայողական քննությամբ պարզված հանգամանքները,
գ.ծառայողի՝ նախկինում կարգապահական պատասխանատվության ենթարկված լինելու կամ չլինելու փաստը,
դ․ ծառայողի կողմից թույլ տրված խախտումը հաստատող փաստական տվյալները, ի պաշտպանություն նրան բերված փաստարկները՝ նշելով համապատասխան թերթերի համարները,
3) եզրափակիչ մասում շարադրվում են՝
ա․ պարզաբանված հանգամանքների վերաբերյալ հետևությունները, դրանց հիմնավորումները,
բ․ պարզաբանված հանգամանքների հիման վրա առաջարկությունը և դրա հիմնավորումը, 
գ․ խախտումը հաստատվելու դեպքում՝ կարգապահական տույժի ենթակա անձի տվյալները (անունը, ազգանունը, հայրանունը, պաշտոնը)։
45. Ծառայողական քննության արդյունքների հիման վրա կազմված եզրակացությունը ներկայացվում է կողմերին: Հաշվեքննիչ պալատի ներքին աուդիտի ստորբաժանման ղեկավարի նկատմամբ նշանակված ծառայողական քննության արդյունքների հիման վրա կազմված եզրակացությունը ներկայացվում է նաև Հաշվեքննիչ պալատ։ 
46. Ծառայողական քննության արդյունքներով կազմված եզրակացության հիման վրա՝ Հաշվեքննիչ պալատի նախագահը եռօրյա ժամկետում ընդունում է հրաման՝ կարգապահական տույժ նշանակելու կամ ծառայողական քննության արդյունքներն ի գիտություն ընդունելու մասին: Հաշվեքննիչ պալատի ներքին աուդիտի ստորբաժանման ղեկավարի նկատմամբ նշանակված ծառայողական քննության արդյունքներով կազմված եզրակացության հիման վրա որոշումն ընդունում է Հաշվեքննիչ պալատը։
47. Սույն կարգի 46-րդ կետում նշված իրավական ակտը, ընդունվելուց հետո՝ 3 աշխատանքային օրվա ընթացքում, սահմանված կարգով, տրամադվում է ծառայողին և ծառայողական քննություն անցկացնողին:

6․ ԱՆՑՈՒՄԱՅԻՆ ԴՐՈՒՅԹՆԵՐ

48. Մինչև, «Հաշվեքննիչ պալատի մասին» օրենքով սահմանված կարգով, Հաշվեքննիչ պալատի էթիկայի կոմիտեի ձևավորումը՝ ծառայողական քննությունն անց է կացնում Հաշվեքննիչ պալատի նախագահի համապատասխան հրամանով նշանակված անձը կամ հանձնաժողովը։
49. Մինչև Հաշվեքննիչ պալատի աուդիտի, էթիկայի և որակի հսկողության կոմիտեների գործունեությունն ապահովող ստորաբաժանման ձևավորումը՝ սույն կարգի 6-րդ կետով սահմանված գործառույթն իրականացնում է Հաշվեքննիչ պալատի փաստաթղթաշրջանառության համար պատասխանատու ստորաբաժանումը։



























Ձև N 1
 
ԱՐՁԱՆԱԳՐՈՒԹՅՈՒՆ
 
ԾԱՌԱՅՈՂԱԿԱՆ ՔՆՆՈՒԹՅԱՆ ԱՆՑԿԱՑՄԱՆ ԱՎԱՐՏԻ ՄԱՍԻՆ ԿՈՂՄԻՆ ՀԱՅՏՆԵԼՈՒ ԵՎ ՆՅՈՒԹԵՐԸ ԾԱՆՈԹԱՆԱՑՄԱՆ ՆԵՐԿԱՅԱՑՆԵԼՈՒ ՄԱՍԻՆ
 
	___ ___________ 20 թ.
	_________________
(կատարման վայրը)

	
	


______________________________________________________________________________
ծառայողական քննություն անցկացնող անձի պաշտոնը, դասային աստիճանը և ազգանունը)
______________________________________________________________________________,
 
Հաշվեքննիչ պալատի 2025 թվականի փետրվարի 27-ի «Ծառայողական քննություն նշանակելու և անցկացնելու կարգը սահմանելու մասին» № 18-Լ որոշման հավելվածի 35-րդ, 36-րդ և 37-րդ կետերի համաձայն՝ պարզաբանման ենթակա հանգամանքների վերաբերյալ բազմակողմանի և օբյեկտիվ հետազոտման, ինչպես նաև հավաքված բավարար համապատասխան ծառայողական քննության ապացույցների արդյունքում, Հաշվեքննիչ պալատի նախագահի 20---- թվականի -----------ի ------ի № ------- -Ա ծառայողական քննության անցկացումը համարում ենք ավարտված։
N_________ ծառայողական քննության նյութերը՝ բաղկացած_______թերթից, _____________________________________________________________________ հասցեում
(ծանոթացման վայրը)
 
ծանոթացման համար ներկայացնում ենք ______________________________________ին
	
	(ծանոթացողի անունը, ազգանունը, պաշտոնը)


միաժամանակ բացատրելով, որ ծառայողական քննության նյութերին կարող է ծանոթանալ նյութերը փաստացի ներկայացնելու պահից սկսած երկու աշխատանքային օրվա ընթացքում, ինչպես նաև իրավունք ունի ներկայացնել միջնորդություն:
___________________________________________________________________________
(նշում՝ միջնորդություն ներկայացնելու կամ չներկայացնելու մասին)
 
	Ծանոթացումն սկսվել է  
	
____ ____________ 20 թ.
	
ժամը _______

	ավարտվել է  
	____ ____________ 20 թ.
	ժամը _______

	 
	  
	  

	Ծանոթացող  
	_________________
	_________________

	
	(ստորագրությունը)
	(ազգանունը)

	Ծառայողական քննություն անցկացնող  
	

    _________________
	

_________________

	
	(ստորագրությունը)
	(ազգանունը)

	        
	_________________
	_________________

	
	(ստորագրությունը)
	(ազգանունը)



___________________________________________________________________________
(նշում՝ նյութերին չծանոթանալու և (կամ) արձանագրությունն ստորագրելուց հրաժարվելու պատճառների մասին)

